1Iyanaé accappurenna déwata-déwatana Babél; riyolo dato-dato Bél sibawa Nébo nasompa, iyakiya makkekkuwangngé napatonangngi ri yasé’na olokolo’é, mancaji tiwi untu’ olokolo iya matekkoé.
2Iyaro dato-dato’é dé’ namampu tulungngi tau mpulééngngi, aléna mennang ritiwi selaku tawangeng. Iyanaro accappurenna mennang.
3Engkalinga-Ka, éh wija-wijanna Yakub, iko maneng iya risésaé polé ri umma’-Ku. Purano Upiyara sipongenna rijajiyakko.
4Tette’-Ka Allataalamu lettu macowako; sibawa tette’i jagaiko lettu maubekko. Iyya pancajiko sibawa tette piyarako, Utulukko matu sibawa passalama’ko.
5Nasibawang niga maéloko pasibandik-Ka? Engkaga wedding ripappadaiyak-Ka?
6Natimpa’i tase-tase’na tauwé sibawa naloloi ulawenna, nainappa natimbang péra’na sibawa timbangeng. Napéssaroiwi panré ulawengngé untu’ mébbu dato-dato barahala, nainappa nasompa dato-dato ébbuna.
7Iyaro dato-dato’é napakui sibawa nataroi ri onronna, tettongngi kuwaro sibawa dé’ naulléi létté. Rékko massempajangngi tauwé lao ri aléna, dé’ nappébali, sibawa dé’ napassalama’i polé ri asussanna.
8Engngerangngi sibawa timbangngi, éh sining tau madorakaé!
9Engngerangngi sining kajajiyangngé ri wettu riyolo; akuiwi makkedaé Iyya Allataala, sibawa dé’gaga laingngé, Iyya Allataala, sibawa dé’gaga iya pada-padaiyék-Ka.
10Polé ri pammulanna Uwappaissengengngi gau’-gau’ iya rimunriyé, sipongenna riyolo Ubotoi aga iya maéloé kajajiyang. Adak-Ku: Kajajiyangngi matu apettuk-Ku, élo-Ku pasti Upogau’i!
11Uwobbii séddi panguwasa polé alau poléi pada-pada sikaju, manu-manu masekkang untu’ pogau’i apettuku-Ku. Aga Upowada pasti Upogau’i matu, aga Urancana pasti Upogau’i matu.
12Engkalinga-Ka, éh sining tau macongka’é, iko iya masengngéngngi makkeadaé mabéla mupa apakalangngé.
13Maélo-Ka paddeppéi esso akkabalekengngé. Asalamakeng iya Uwabbéréyangngé dé’na naripasorona. Maélo-Ka passalama’i Yérusalém, sibawa mpéréngngi alebbireng Israélié."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn